Ondersoek na Phiyega begin amptelikDie geskorste nasionale polisiekommissaris Riah Phiyega Foto: Werner Beukes/SAPA Pres. Jacob Zuma se kantoor het in ŉ verklaring gesê dat advokaat Liza Tsatsi as die kommissie se sekretaresse aangewys is. Bongani Majola, Zuma se woordvoerder, het alle verdere navrae oor die werking van die kommissie na Tsatsi verwys. Zuma het die kommissie van ondersoek in September op die been gebring op aanbeveling van die Farlam kommissie van ondersoek, wat die Marikana-sterftes ondersoek het. Die Farlam-kommissie se verslag het aangedui dat Phiyega die grootste deel van die blaam moet dra vir operasionele flaters wat uiteindelik tot die dood van 34 mynwerkers gelei het. Zuma het die nasionale polisiehoof in Oktober geskors hangende die bevinding van die ondersoek. Die kommissie moet onder meer ondersoek of Phiyega, in samewerking met ander lede in die SAPD se leierskapstruktuur, die kommissie “mislei” het deur die feit te verberg dat hulle die taktiese operasie gedurende ŉ bestuursvergadering goedgekeur het ŉ dag voor die skietery. Die raad sal ook ondersoek of Phiyega, toe sy besluit het om die taktiese roete te volg, die “tragiese en katastrofiese gevolge” kon voorsien. Die president het ook die kommissie gevra om ondersoek in te stel of die verslag aan Zuma en ŉ mediaverklaring wat op 17 Augustus uitgereik is moontlik opsetlik aangepas is om die feit dat daar twee skietvoorvalle was, weg te steek.